text: Ung mand anholdt for at true sig til Playstation med kniv
  05 maj 2017 kl. 20.25
  Syd- og Sønderjyllands Politi har fredag aften anholdt en ung mand, der torsdag truede sig til en Playstation med en kniv.
  En 18-årig mand fra Nordborg havde over Facebook aftalt at sælge sin Playstation til en 19-årig mand fra Sønderborg.
  Men den 19-årige havde ikke i sinde at skulle have penge op af lommen, da de to mødtes på Kongevej i Sønderborg torsdag aften. I stedet udviklede det sig til en røverilignende situation.
  - Han truer den 18-årige med en kniv. Han får så fat i den her Playstation og stikker af, siger vagtchef ved Syd- og Sønderjyllands Politi, Erik Lindholdt, til TV SYD.
  Gerningsmanden fik dog ikke lang tid til at nyde udbyttet.
  - Det skete torsdag, men vi fik først anmeldelsen i dag, fredag, klokken 12.27. Her til aften klokken 21.17 er det så lykkedes os at anholde gerningsmanden, siger vagtchefen til TV SYD.
  Der skal nu tages stilling til, om den 19-årige mand, skal fremstilles i grundlovsforhør. Han overnatter derfor i politiets varetægt.
  